RAASIKU PÕHIKOOLI HOOLEKOGU KOOSOLEKU PROTOKOLL

Raasiku Põhikool

                                                             27.08.2018 nr. 1

Algus kell 18:00, lõpp kell 20.05

Osalejad: Kadri Loik (lapsevanemate esindaja), Maarja Sikut (lapsevanemate esindaja), Olev Sinijärv (volikogu esindaja), Kristiina Välba (lapsevanemate esindaja), Heli Tomps (lapsevanemate esindaja), Laur Leetjõe (õpetajate esindaja)

Puudus: Jaan Nuga (lapsevanemate esindaja)

Kutsutud: Reelika Turi, direktor

Päevakord:

1. Direktor Reelika Turi tutvustus

2. Hoolekogult nõusoleku küsimine klassides laste arvu suurendamiseks

3. Kooli personal

4. Kohapeal algatatud teemad

**1. Reelika Turi tutvustus**

Reelika Turi asus ametisse 1. augustist 2018 ja seni on ta tegelenud olemasoleva olukorra kaardistamisega. Kooli kollektiivis ja vallas on uus direktor hästi vastu võetud.
Direktoril on selge visioon, kuidas kooli arendada ja õppetööd kaasajastada. Ühe näitena soovitakse Raasiku koolis rakendada nn kogupäevakooli süsteemi algklassides, kus koolimajas sisustatakse ära laste vaba aeg kuni vanemate töölt koju jõudmiseni.

**2. Hoolekogult nõusoleku küsimine klassides laste arvu suurendamiseks**

Põhikooli klassis ei tohiks seaduse järgi õppida rohkem kui 24 õpilast. Raasiku koolis on 1. - 6. klassis õpilasi rohkem kui 24.
Hoolekogu hinnangul ei ole probleemi algklassides, aga 5. ja 6. klassis on tunnirahu ja parema õppekvaliteedi tagamiseks vajalik moodustada väiksemad õpperühmad vähemalt keeleõppes. Matemaatika tundides on vajalik abiõpetaja osalemine vähemalt 3 tunnis nädalas. Abiõpetajatena saab rakendada tundides logopeedi, eripedagoogi ja pikapäevarühma õpetajat.

Otsustati: Nõustuda klassides laste arvu suurendamisega tingimusel, et keeleõppes moodustatakse klassides kaks eraldi gruppi ja matemaatika tundides osaleb abiõpetaja. Direktor kontrollib eelarve vahendite olemasolu lisatundide tasustamiseks. Kui kooli eelarves lisatundide tasustamiseks raha ei leidu, küsitakse lisa vallavalitsuselt, teiste õpetajate palkade arvelt lisatunde ei tasustata.

**3. Kooli personal**

Õpetajate kohad on kõik täidetud. Tugipersonal on olemas. Psühholoog on majaväline. Huvijuhti ja võimla administraatorit otsitakse endiselt.

Õpetajate aasta koolitusplaan valmib novembriks, kui on kõik vajadused ja soovid kaardistatud.

**4. Kohapeal algatatud teemad**

* **Koolibuss** nr 3 väljub Tehase teele 5 min enne 6. tunni lõppu, ehk 13.55.
Ettepanek: nihutada bussi väljumist 10 min hilisemaks, et lapsed jõuaksid peale 6. tunni lõppu jope selga panna ja bussile minna.
* **Lapsevanemate üldkoosolek** toimub oktoobri 1. või 2. nädalal. Lisaväärtusena loeng lapsevanematele ja kooli personalile vajalikul teemal (nt koolikiusamise ärahoidmine, murdeealise lapse toetamine vms).
* **Logopeedilist abi** saab koolis 46 õpilast.
* **Tänuüritus lapsevanematele** on toimunud edukalt mitu aastat ja seda traditsiooni soovitakse jätkata.
* **Õppeaasta viimane nädal** ei ole tublidele õppuritele vaba.
* **Ujumas** Kose ujulas käib sel õppeaastal 3. klass. Kui lapsevanemad soovivad klassiga kaasas käia, on neil soovitav läbida vastav koolitus.
* Koolile on tehtud Facebooki lehekülg, kooli kodulehekülg on täiustamisel. Erilist rõhku pööratakse fotode ja nimekirjade avalikustamisel isikuandmete kaitsele.

Kristiina Välba                                                                           Heli Tomps

juhataja                                                                                          protokollija